
	Резюме. В разработката се представят и анализират проблеми, свързани с гарантиране на успешна езикова социализация при постъпване на тригодишните деца в предучилищните образователни институции. Систематизират се професионални компетентности, необходими на детския учител за нейното постигане. Те се концептуализират в цялостен компетентностен модел, разглеждан като част от професионалната експертиза на педагогическите специалисти.  

Abstract. The paper presents and analyses problems related to ensuring successful language socialization upon the enrolment of three-year-old children in preschool educational institutions. The professional competencies required of preschool teachers to achieve it are systematically organized. They are conceptualized into a comprehensive competency model considered as part of the professional expertise of pedagogical specialists.

	ВЪВЕДЕНИЕ
	Усвояването на езика и на нормите на културно общуване в условията на съвременния образователен контекст на детската градина изисква комплекси усилия и многоаспектна подкрепа. Професионалната ангажираност на педагогическите специалисти за гарантиране на качество на езиковата социализация предполага система от компетентности, които в своето единство са значим компонент на професионалната компетентност на предучилищния педагог. Тяхното конкретизиране и систематизиране предпоставя насоченост към формирането и развитието им като част от квалификационните задължения на учителите.  

	МЕТОДОЛОГИЯ
	Изследователският фокус е ориентиран към разработване и обосноваване на концептуален модел на професионалната компетентност на предучилищния педагог като педагогически субект, отговорен за успешната езикова социализация на тригодишните деца. Съобразно него е избрана комплексна методология и методика, насочени към научно-теоретичен анализ и синтез на концепти и тяхното ранжиране в цялостен компетентностен профил, включващ основополагащи знания, умения, компетентности и нагласи, необходими на детския учител при изпълнение на неговите квалификационни задължения. Аналитичният инструментариум е съчетан с концептуално моделиране и рефлексивно осмисляне на съществуващото научно знание с ориентация към нюансираното му допълване. 

	РЕЗУЛТАТИ
	Настоящото изложение е обвързано с концептуално обосноваване на инструменти за проучване на необходимите на педагогическите специалисти компетентности за осигуряване на качество на предучилищното образование. То е фокусирано към конкретен сегмент на професионалната експертиза на детския учител – системата от професионални компетентности за успешна езикова социализация на децата при постъпване в детската градина.  Той провокира изследователския интерес поради особеното значение на комплексното овладяване на езиковата система и на културно детерминираните начини за нейното използване в детското ежедневие. Както посочват Е. Окс и Б. Шифелин, детското езиково развитие се детерминира не само от лингвистичните особености, но и от социалната, културната и комуникационната среда, в която детето общува. Тази теза е основополагаща за съвременните изследванията по проблемите на езиковата социализация, защото поставя акцент върху факторите, които определят формирането на детската комуникативна компетентност – семейството, образователната среда и културната общност. Авторите обосновават значението на субектната активност на детето, на културния контекст, на комуникативните практики и моделите на взаимодействие между децата и възрастните [1, 310-311].  
	Според П. Дъф езиковата социализация е процес, чиито резултативи се обективират в придобиване на езикови и културни компетентности. Неговото начало се свързва с детството, но продължава през целия живот [2].  Индикатори за успешното му реализиране са активността на детето в общуването с околните (възрастни и връстници), използването на граматически правилна реч и развит речник според възрастта, свободното изразяване на мисли и преживявания, уменията за слушане, разбиране, иницииране и поддържане на диалог, използване на речта като инструмент за конструктивно общуване в съвместни активности и при преодоляване на конфликтни ситуации, демонстрирането на позитивна нагласа към комуникацията на книжовния български език.
	В контекста на социално-конструктивистката теория на Л. Виготски, езиковото развитие на детето не е механичен процес на натрупване на думи и граматически правила. То е резултат от включването в социални и културни практики. Функционирайки в тях в условията на разговори с възрастните и участието в съвместни активности, то не просто придобива езикова компетентност, но и вниква в социалния смисъл на общуването и в правилата и нормите, които го определят. Така езикът е не само инструмент за комуникация, но и средство за организация на мисленето и саморегулацията [3].  
	Върху социалния контекст като център за езиковото развитие на децата акцент поставя и Дж. Брунер. Той обосновава тезата, че усвояването на езика в детството не е само аспект на индивидуалното съзряване, но и на участието в социалните взаимодействия, в които възрастните създават подкрепящо комуникативните актове пространство. За да обозначи ролята им в подпомагането на растящата индивидуалност при овладяването на езика, авторът използва понятието „система за подкрепа на езиковото усвояване“ [4]. 
	Проблемът за ранното езиково образование стои на вниманието и на М. Шварц. Тя аргументира интердисциплинарния му характер и разглежда езиковото развитие на детето като резултат от взаимодействието му със семейството и образователната среда. Според нея езиковото обучение не се свежда само до усвояване на езикови знания, а предполага организиране на условия за въвличане на детето в социални взаимодействия, в които то да използва езика в реални комуникативни ситуации. От тези изходни позиции тя обосновава ролята на учителя за насърчаване на детското участие в тях [5].
[bookmark: _Hlk236468924]	Проучвайки теми, свързани с качеството на предучилищното образование, Б. Боуман, М. Донован и М. Бърнс, поставят акцент върху компетентността на детския учител, подчертавайки, че тя предполага познаване на особеностите на детското развитие и образователното съдържание, както и умения за създаване на стимулираща среда, за идентифициране и отчитане на индивидуалните потребности на децата и за реализиране на ефективни взаимодействия. Те открояват в профила на учителя компетентностите му да подпомага активното участие на растящата индивидуалност, да насърчава когнитивното и езиковото развитие и да организира педагогическото взаимодействие с подходящи за възрастта методически инструменти [6]. Всъщност, за да конструира позитивна образователна среда, която подкрепя включването на детето в социалните взаимодействия и развитието на комуникативните умения, педагогът следва да владее определен набор от компетентности за придружаване на процеса на овладяване и използване на езика като средство за интеракция и функциониране в живота на общността.  Те могат да бъдат систематизирани в няколко компетентностни конструкта: езиково-комуникативен, методически, социално-педагогически, интеркултурен, диагностично-оценъчен, рефлексивен. Всеки от тях кореспондира с конкретна компетентност – езиково-комуникативна, методическа, социално-педагогическа, интеркултурна, диагностично-оценъчна, рефлексивна. Към тях могат да се допълнят и дигиталната компетентност и компетентността за взаимодействие със семейството и общността. Динамичната им интегралност и комплексно проявление в практиката на педагога предпоставят успешната езикова социализация на детето. Затова е важно те да бъдат проучени в тяхното единство. В този смисъл се предлага концептуална рамка, която отчита спецификата на езиковата социализация като целева доминанта на образователната интеракция в детската градина (виж схема 1). Нейната философската основа отразява идеите на компетентностната парадигма, социокултурния конструктивизъм и спецификата на комуникативния подход в езиковото обучение. Същевременно е съобразена с концептуалната същност на екологичния модел на развитието на У. Бронфенбренер, защото езиковата социализация е следствие от вариативното взаимодействие на детето със социалната среда. 






	Схема 1. Концептуална рамка на професионалната компетентност на учителя за успешна езикова социализация на децата от предучилищна възраст 

	Педагогическата комуникация е ключов инструмент за успешната езикова социализация. Затова образователната интеракция е фокусирана към „(…)  разширяване на периметъра на общуването чрез целенасочено подпомагане на ориентирането в света на човешките взаимоотношения посредством изследване и трансформиране на субективно значими стратегии за разгръщане на инициативна емпирична активност в средата от връстници. В съвременния контекст на трансформации на политики и стратегии за ранно детско развитие от съществено значение е идеята за педагогическо придружаване на въвеждането в света на другите чрез поетапно пътуване към себе си, към тях и с тях“ [7, 71]. Това извежда първостепенното значение на езиково-комуникативната компетентност на учителя. Тя се детерминира от степента на владеене на книжовния български език и речниковото богатство, адаптивно съобразено с възрастовите особености на децата. Проектира се и в уменията за използване на коректни речеви модели, в компетентностите за стимулиране на диалогичната и монологичната реч, слушането, разбирането и изразяването с елементи на аргументиране.
	Целесъобразният избор на подходящи образователно-приложни решения се обуславя от методическата компетентност на учителя. Тук от значение са уменията за планиране и организиране на основни и допълнителни форми на педагогическо взаимодействие с фокус върху езиковата социализация. В тях особено ценно е прилагането на субективно значими игрово-базирани технологии за езиково обучение, които осигуряват варианти за интегрирането му във всички образователни направления. Важно е те да бъдат разчетени на интегративните функции на играта, които В. Гюрова разглежда не само в контекста на „(…) удовлетворяване на собствената форма на активност (…)“, а като осмисляне на „(…) ключови ядра от житейски опит, които стимулират фантазия и креативност, самостоятелност и социално поведение” [8, 42]. Както посочва Д. Попова, „играта е силен мотиватор за действие с това, че носи положителни емоции и свобода“ [9, 82]. 
	Условие за гарантиране на развиващия характер на технологичните инструменти, разчетени на играта,  е позитивната комуникативна среда, в която се цени и насърчава еманципираното изразяване. Както посочва Д. Чуховска, „приоритет в работата на детския учител са проектирането и организирането на позитивна образователна среда, подкрепяща развитието на детето като субект на собствената си жизнедейност. Педагогическото направляване на неговите умения да взема стратегически разнообразни решения е в пряка зависимост с формирането на позитивно взаимодействие в условията на устойчива от гледна точка на груповия дискурс динамика“ [10, 214]. Осигуряването ѝ е свързано с равнището на социално-педагогическата компетентност на учителя. Тя се проявява и в уменията за формиране и развитие на компетентности за етикетно общуване, сътрудничество и емпатия посредством разнообразни съдържателни детски дейности.  В тях „ученето   чрез игра е учене чрез опит, което обхваща цялостната индивидуалност на детето с нейните възприятия, чувства и мисли. Успехът в групата се осъзнава като индивидуално постижение за всеки от участниците. То е свързано с уважение на психичните, емоционалните и интелектуалните особености на отделното дете, което влияе на активността на цялата група“ [11, 75].
	Аспект на позитивната образователна среда е респектът към различието. В контекста на езиковата социализация от съществено значение са компетентностите на учителя, свързани с подкрепа на децата с различен от българския майчин език. Това изисква прилагане на стратегии и технологии за приобщаващо езиково обучение. При всички случаи в духа на демократичните ценности е важно педагогът да демонстрира уважение към културното разнообразие и към езика като част от него, да стимулира прояви на уважение и толерантност към различните културни идентичности и да задава мостри за тяхното еталонно следване в ежедневието. Както посочва М. Стоянова, целеви фокус  е „(…) интеракцията с децата за развиване на автономна етична ориентация. Това би допринесло за усилията на педагозите да осигурят образование за детската идентичност“ [12, 63].
	Съществено значение за успешната езикова социализация имат партньорските взаимодействия с родителите и семейната общност. Ангажиментите на учителя да ги инициира и да ги управлява деликатно и с такт предполагат компетентности за работа със семейството, които са свързани с педагогическо консултиране, с иницииране на дейности в подкрепа на езиковото развитие в семейната среда, с информиране за постиженията на децата. По този начин се „афишира нова разбиране за връзката между педагог и родите като възпитателни субекти в процеса на взаимодействие“ [13, 29].
	За да проследява напредъка в езиковото развитие на детето, педагогът следва да прилага в своята практика компетентности, които конституират неговата диагностично-оценъчна компетентност. Те предполагат използване на подходящ инструментариум за диагностика и идентифициране както на напредъка, така и на затрудненията. Той следва да се прилага в условията на играта, за да се осигури надеждна информация за „(…) извеждане на тенденции, значими за адаптиране на педагогически подходи и модели с оглед гарантиране на позитивна образователна среда за развитие на (…) всяка растяща индивидуалност“ [14, 119]. Резултатите от ежедневния мониторинг следва да бъдат използвани като отправна точка за планиране на последващи педагогически дейности, както за подкрепа при нужда, така и за работа с напреднали деца. Това предполага професионална рефлексия. Като значима компетентност, тя осигурява репери за анализ на ефективността на собствената практика и търсене на варианти за интегриране на съвременни педагогически, психологически и методически постижения в областта на езиковото обучение. В този контекст от значение е насочеността към перманентно усъвършенстване на професионалния опит чрез продължаваща квалификация и самостоятелно обогатяване на собствената професионална експертиза. Перспективни възможности за това предлага дигитализацията на предучилищното образование. Тя насърчава дигиталната компетентност на учителя, която му позволява да прилага дигитални ресурси в езиковото обучение, да използва и да разработва дигитални образователни материали и да съчетава традиционни и дигитални инструменти за стимулиране на детското езиково развитие.
	Идентифицираните компетентности са условно диференцирани. Те се проявяват в интегративна взаимосвързаност, която се отличава с вариативност и динамична конфигуративност.
	
	
ДИСКУСИЯ
	Инициирането на диалог в общността по проблемите на езиковата социализация на децата е осъзнат професионален и личен ангажимент. Той провокира участието на автора в създаването на инструментариум за идентифициране на компетентностите на педагогическите специалисти, ангажирани с образованието и грижите за деца от 0 до 7-годишна възраст. Структурирането на концептуална рамка на професионалната компетентност на учителя за успешна езикова социализация е провокирано от резултатите от проведено национално изследване, осъществено в рамките на Националната научна програма „Развитие на научните изследвания и иновациите в областта на българското предучилищно и училищно образование“. Съдържанието на нейните структурни компоненти е отправна точка за осмисляне на професионалната експертиза на учителя и импулс за преосмисляне на индивидуалния професионален капацитет.

	ЗАКЛЮЧЕНИЕ
	Успешното функциониране на детето сред връстници и възрастни предполага формиране на знания, умения и отношения, свързани с езиковата система и начините за нейното културно обусловено прилагане в общуването, поведението и дейността. Значението на езиковата социализация за индивидуалния просперитет изисква цялостен подход за гарантирането ѝ. Неговото прилагане в педагогическото ежедневие се детерминира от професионалната компетентност на учителя. Ето защо е важно той да бъде подготвен за предизвикателствата на ранното езиково обучение.

